
На основу члана 138. став 1. Устава Републике Србије
  и члана 31. став 2. Закона о Заштитнику грађана
  у поступку контроле законитости и правилности рада Комисије за акредитацију и проверу квалитета, поступајући по притужби Савета за мониторинг, људска права и борбу против корупције - Транспарентност, Заштитник грађана

У Т В Р Ђ У Ј Е

Комисија за акредитацију и проверу квалитета  начинила је пропуст у раду тако што је одбила: 

· да достави подносиоцу притужбе тражену информацију од јавног значаја – записнике са свих седница Комисије од 2010. године до дана удовољења захтеву; 

· да поступи по решењу и закључцима које је донео Повереник за информације од јавног значаја и заштиту података о личности због недостављања информације од јавног значаја. 
Објављивање записника са седница Комисије на њеној интернет страници представља добру праксу у раду органа. Оно, међутим, није у потпуности отклонило пропуст у раду Комисије на штету Уставом зајемченог права подносиоца притужбе на обавештеност, јер објављена информација од јавног значаја није потпуна, а тражиоцу информације учињена је доступном неблаговремено. 
На основу Уставом и законом прописаних овлашћења Заштитник грађана упућује  Комисији за акредитацију и проверу квалитета следеће 
                                                                    П Р Е П О Р У К Е

I

Потребно је да Комисија за акредитацију и проверу квалитета без одлагања поступи по решењу Повереника за информације од јавног значаја и заштиту података о личности и Савету за мониторинг, људска права и борбу против корупције – Транспарентност, на један од законом прописаних начина, достави записнике са свих седница Комисије одржаних у периоду од 2010. године до дана удовољења захтеву. 
II
Потребно је да Комисија за акредитацију и проверу квалитета, у складу са започетом добром праксом, објави и настави са објављивањем на својој интернет страници записнике са свих седница Комисије.

Комисија за акредитацију и проверу квалитета обавестиће Заштитника грађана, у року од 60 дана од дана пријема овог  акта, о поступању по препорукама, уз достављање документације која поткрепљује изјашњење органа.
Р а з л о з и :

Заштитнику грађана се обратио Савет за мониторинг, људска права и борбу против корупције– Транспарентност
 притужбом у којој се наводи да је та невладина организација поднела Комисији за акредитацију и проверу квалитета високошколских установа
 захтев за приступ информацијама од јавног значаја, али да Комисија том захтеву није удовољила ни након што је Повереник за информације од јавног значаја и заштиту података о личности
 решењем наложио достављање тражене информације, а Комисију два пута казнио због непоступања по решењу.

Заштитник грађана спровео је поступак контроле законитости и правилности рада Комисије, па је на основу навода притужбе, изјашњења Комисије бр. 612-00-0039/276/2014-04 од 4. новембра 2014. године, изјашњења бр. 612-00-00020/8/2015-04 од 19. јануара 2015. године и изјашњења бр. 612-00-00020/37/2015-04 од 25. фебруара 2015. године  и документације коју су Заштитнику грађана доставили подносилац притужбе и Повереник за информације од јавног значаја и заштиту података о личности, утврдио следеће чињенично стање:

Савет је 13. јануара 2014. године Комисији поднео захтев за приступ информацијама од јавног значаја. Конкретно, Савет је тражио да му Комисија достави записнике са свих седница Комисије одржаних у периоду од 2010. године до дана удовољења захтеву. Будући да није добио одговор, 5. фебруара 2014. године Савет је поднео, у складу са чланом 22. Закона о слободном приступу информацијама од јавног значаја, жалбу  Поверенику.
Повереник је тим поводом донео решење
, у коме је наложио Комисији да без одлагања, а најкасније у року од три дана од дана пријема решења, обавести Савет да ли поседује тражене информације од јавног значаја, те да уколико их поседује, стави на располагање Савету. Поступајући по решењу, Комисија је 11. априла 2014. године доставила Савету одговор
 у коме је навела да не може да поступи по захтеву јер Савет није прецизно навео које конкретно информације од јавног значаја захтева као и да се намеће питање да ли су записници са седница Комисије информације од јавног значаја. 
Комисија није, у складу са Законом о слободном приступу информација од јавног значаја и решењем Повереника, обавестила Савет да ли поседује тражене информације, нити је ставила на увид документа која садрже тражену информацију односно издала или упутила копију документа, чиме је поступала супротно важећим законским одредбама.  
Повереник је потом, у складу са Законом о слободном приступу информацијама од јавног значаја, 30. јуна 2014. године донео закључак о изрицању новчане казне
 којим је наложио Комисији да плати новчану казну у износу од 20.000 динара због непоступања по горе наведеном решењу. Будући да Комисија није поступила закључку као ни по решењу, Повереник је 28. јула 2014. године донео нови закључак
, којим је Комисији изречена нова новчана казна  у износу од 200.000 динара. С обзиром да ни по овом закључку Комисија није поступила, Повереник се, у складу са чланом 28. став 4. Закона о слободном приступу информацијама од јавног значаја, обратио Влади Републике Србије захтевом за обезбеђење извршења решења непосредном принудом
 .

Комисија у даљем поступку није извршила решење Повереника, нити је поступила по закључцима овог органа. На овај начин Комисија је одбила да поступи по закону и када је надлежни орган у прописаном поступку то наложио. Како је Комисија орган који се финансира из буџета Републике Србије,  последице њеног  неправилног поступања,  сносе порески обвезници.  

Заштитник грађана је покренуо поступак контроле законитости и правилности рада Комисије и затражио од Комисије да га извести о свим чињеницама у вези са овим случајем, а нарочито у вези са поступањем по решењу Повереника. У току поступка, Комисија је обавестила Заштитника грађана да су ,,записници Комисије јавно доступни и истакнути у електронском облику на сајту www.kapk.org 
.
На интернет страници Комисије објављени су записници са седница Комисија који су одржани у периоду од 23. јануара 2012. године до 31. октобра 2014
. године, али не и записници са седница одржаних пре 23. јануара 2012. године и након 31. октобра 2014. године.

Заштитник грађана поздравља чињеницу да је Комисија учинила јавно доступним записнике са својих седница, налазећи да је реч о информацијама од интереса за већи круг лица. Стављање јавности на увид ових информација, уз поштовање одредби Закона о заштити података о личности, јесте добра пракса у раду органа јавне власти. 

На интернет страници Комисије, међутим, нису објављени записници са свих седница Комисије, а Комисија до дана упућивања препорука није доставила Савету тражену информацију од јавног значаја (записнике са свих седница одржаних у периоду од 2010. године до дана удовољења захтеву) и поред решења надлежног органа донетог у законом прописаном поступку.  
                                                                                  ***

Приликом утврђивања пропуста у раду Комисије, Заштитник грађана руководио се одредбама Устава Републике Србије и Закона о слободном приступу информацијама од јавног значаја.

Уставом Републике Србије, прописано је да свако има право на „приступ подацима који су у поседу државних органа и организација којима су поверена јавна овлашћења, у складу са законом“
.
Чланом 5. Закона о слободном приступу информацијама од јавног значаја прописано је да свако има право да му буде саопштено да ли орган власти поседује тражену информацију, односно да ли је она доступна. Ставом 2. истог члана, прописано је да свако има право да му се информација од јавног значаја учини доступном тако што ће му се омогућити увид у документ који садржи информацију од јавног значаја, право на копију тог документа, као и право да му се , на захтев, копија документа упути поштом, факсом, електронском поштом или на други начин. 
Чланом 16. истог Закона је прописано да је орган власти дужан без одлагања а најкасније у року од 15 дана од дана пријема захтева, тражиоца обавести о поседовању информације, стави му на увид документ који садржи тражену информацију односно изда му или упути копију тог документа.
Чланом 10. утврђено је да орган власти не мора тражиоцу омогућити остваривање права на приступ информацијама од јавног значаја која је већ објављена и доступна.

Чланом 28. Закона о слободном приступу информација од јавног значаја је прописано да су решења Повереника обавезујућа, коначна и извршна. Административно извршење решења Повереника спроводи Повереник принудом (принудном мером, односно новчаном казном), у складу са законом којим се уређује општи управни поступак.

                                                                                  ***
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Заштитник грађана става је да неизвршавање, опструкција, игнорисање или било какво друго понашање органа управе које је формално или суштински несагласно са коначним и извршним актом који је донео други орган у вршењу јавног овлашћења, јесте лоша управа. Акт лоше управе који за последицу има неостваривање права грађана, истовремено представља и повреду тог права. 

Начела владавине права и начела добре управе не дозвољавају никоме, а посебно органима јавне власти, да одбију поступање по одлуци коју у законитом поступку донесе законом прописани орган. Таква врста волунтаризма и арбитрерност – да ли ће и по којој одлуци надлежног органа поступити обавезани орган јавне власти – правни систем не приближава пуној примени начела владавине права, већ га напротив од овог принципа удаљава, вишеструко угрожавајући и кршећи права грађана и начела добре управе. 

У току дужег временског периода Комисија је, упркос законским одредбама и одлукама надлежног органа, одбијала да изврши своју законску обавезу и достави тражену информацију. Чињеница да Комисија не само да је подносиоцу захтева ускратила тражену информацију, већ је наставила да игнорише и одлуке Повереника донете у циљу исправљања њеног пропуста, сврстава овакво њено поступање у категорију ткз. „лоше“ управе која за последицу има повреду гарантованих права грађана. 

Објављивање записника са седница Комисије на интернет страници је добра пракса у раду овог органа, с обзиром да је реч о информацијама од значаја за већи број лица. Стога је Заштитник грађана упутио препоруку да Комисија настави са започетом добром праксом.

Објављивање записника се, међутим, не може сматрати потпуним поступањем по захтеву за приступ информацијама од јавног значаја и решењу Повереника, с обзиром да захтев подносиоца притужбе превазилази садржај објављен на интернет страници, а објављивање је извршено након више од годину дана од дана пријема захтева за приступ информацијама од јавног значаја и више одлука Повереника донетих због одбијања Комисије да тражену информацију. Овај пропуст може се отклонити достављањем тражене информације од јавног значаја, те је Заштитник грађана Комисији упутио такву препоруку. 
На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Комисији за акредитацију и проверу квалитета, у циљу отклањања утврђених пропуста, унапређења рада органа управе и спречавања сличних пропуста у будућности.  
                                                                                                                                П.О.
	ЗАШТИТНИК ГРАЂАНА 

	

	Саша Јанковић


Доставити:

- копија подносиоцу притужбе

- копија Поверенику за информације од јавног значаја и заштиту података о личности
�"Сл. гласник РС" бр. 98/06


�"Сл. гласник РС" бр. 79/05 и 54/07


� у даљем тексту Савет


� у даљем тексту Комисија


� у даљем тексту Повереник


� Решење Повереника бр. 07-00-00377/2014-03 од 28.03.2014. године


� Акт Савета бр. 612-00-0039/111/2014-04 од 11.04.2014. године 


�  Закључак Повереника бр. 07-00-01310-1/2014-04 од 30.06.2014. године


� Закључак Повереника бр. 07-00-01310-2/2014-03 од 28.07.2014. године 


� Акт Повереника бр. 07-00-01310/2014-03


� Акт Комисије бр. 612-00020/37/2015-04


� Акт Комисије бр. 612-00020/37/2015-04


� Приступљено 31. марта 2015. године


� чл. 51. Устава Републике Србије

